རྣམ་དབྱེ་དེ་དག་གི་ཡི་གེའི་སྦྱོར་ཚུལ་ལས་འཕྲོས་ནས་ཚིག་རྒྱན་སོགས་

ཀྱང་འང་ཡང་གསུམ་ནི། སྡུད་པ་སྟེ་གསུམ་ལ་འཇུག་གོ། དེ་དག་མིང་མཐའ་གང་ལ་སྦྱོར་ཚུལ་ནི། 

ག་ད་བ་ས་ད་དྲག་མཐར། །
ཀྱང་ཐོབ་ང་ན་མ་ར་ལའི། ། 
མཐའ་རུ་ཡང་ནི་སྦྱོར་བ་སྟེ།྄ །
རྗེས་འཇུག་མེད་དང་འ་ཡིག་མཐར། །
འང་དང་ཡང་གཉིས་ཅི་རིགས་སྦྱོར། །

ཞེས་པ་ལྟར། ག་ད་བ་ས་རྣམས་དང། ད་དྲག་མཐར་ཀྱང་སྦྱོར་བ་དང་། ང་ན་མ་ར་ལ་རྣམས་ཀྱི་མཐའ་ཅན་ཡང་སྦྱོར་ལ། མཐའ་མེད་དང་འ་མཐའ་ཅན་གྱི་མཐར་འང་སྦྱོར། ཚིགས་བཅད་ཀྱི་རྐང་བ་ཁ་སྐོང་དགོས་ཚེ་འ་མཐར་ཡང་ཡང་གི་སྒྲ་སྦྱོར་བར་བྱ་སྟེ། དཔེར་ན། རྟག་ཀྱང་། བཅད་ཀྱང་། བཀབ་ཀྱང་། བྱས་ཀྱང་། བསྟནད་ཀྱང་། འོནད་ཀྱང་། བཙལད་ཀྱང་། གང་ཡང་། ལམ་ཡང་། ཡིན་ཡང་། ཆར་ཡང་། གསལ་ཡང་། དགེའང་། བདེའང་། ལྟ་བུ། ཚིགས་བཅད་ཀྱི་རྐང་བ་ཁ་སྐོང་དགོས་ཚེ་དང་འ་མཐའ་ཅན་དང་། མཐའ་མེད་མཐར་ཡང་ཐོབ་པའི་དཔེ་ནི། བདག་ནི་དགའ་ཡང་ཁྱེད་ཇི་ལྟར། ཞེས་དང་། སྒྲ་ཡང་གྲགས་ལ་མི་ཡང་ཡོད། ལྟ་བུ། དེ་དག་མཐུན་པའི་ཚིག་རྒྱན་དུ་སྦྱོར་པ་ནི་དཔེར་ན། གསལ་ཡང་གསལ། མཛེས་ཀྱང་མཛེས་པའང་ཡིན་ལ་མདོག་ཀྱང་དཀར། དཔལ་ཡང་འབར་ལ་ཡིད་ཀྱང་འཕྲོག། ལྟ་བུ་སྟེ། མཐུན་པའི་ཆོས་གཉིས་གཞི་གཅིག་ཏུ་སྡུད་ཅིང་ཁྱད་པར་དུ་ཚིག་མཛེས་པར་བྱེད་པའོ། 

མི་མཐུན་པའི་ཚིག་རྒྱན་དུ་སྦྱོར་ཚུལ་ནི། དཔེར་ན། བཏུད་ཀྱང་ཁྲོ། ཕྱུག་ཀྱང་སེར་སྣ་ཆེ། མཛའང་བསླུ། དམངས་ལ་བརྩེའང་དགྲ་བོ་འཇོམས། ལྟ་བུ། མི་མཐུན་པའི་ཆོས་གཉིས་གཞི་གཅིག་ཏུ་སྡུན་ཅིང་། ཁྱད་པར་ཚིག་མཛེས་པར་བྱེད་པའོ། ཚིག་རྒྱན་དུ་མ་འགྱུར་བའི་སྡུད་པ་ལ། ཁྱད་གཞི་དང་ཁྱད་ཆོས་གཉིས་ཀ་ཕན་ཚུན་གཞི་མཐུན་དུ་སྡུད་པ། གོང་མས་འོག་མ་སྡུད་པ་དང་། འོག་མས་གོང་མ་སྡུད་པ་དང་གསུམ་ཡོད་པ་ལས། 
དང་པོ་ཁྱད་གཞི་དང་ཁྱད་ཆོས་གཉིས་ཀ་ཕན་ཚུན་གཞི་མཐུན་དུ་སྡུད་པ་ནི་དཔེར་ན།  ཨུཏ་པལ་ཡང་ཡིན་ལ་སྔོན་པོའང་ཡིན། ཞེས་པ་ཨུཏ་པལ་དང་སྔོན་པོ་གཉིས་གཞི་མཐུན་དུ་སྡུད་པ་ལྟ་བུ། 

གཉིས་པ་གོང་མས་འོག་མ་སྡུད་པ་དཔེ་ན། ཡོན་ཏན་ཡང་དྲན་ཏེ། ཡོན་ཏན་མ་ཡིན་པ་མིན་ནོ། སྤྱི་སེམས་ཀྱང་ཆེ་སྟེ། སྒེར་སེམས་ཅན་ནི་མིན་ནོ། ལྟ་བུ། 

གསུམ་པ་འོག་མས་གོང་མ་སྡུད་པ་དཔེར། རྒྱ་མིས་ཡོན་ཏན་ལ་སློབ་སྟེ་བོད་ཀྱིས་ཀྱང་སློབ་བོ། ངས་བཤད་ལ་ཁྱོད་ཀྱིས་ཀྱང་ཤོད། ལྟ་བུའོ། 

གཞན་ཡང་། ཡང་སྒྲ་ནི་ཀྱང་འང་གཉིས་དང་འཇུག་པ་མི་མཐུན་པ་བསྐྱར་བ་དང་། བསྣན་པ་གཉིས་ལའང་འཇུག་སྟེ། བསྐྱར་བ་ནི། དཔེར་ན། ཡང་ནས་ཡང་། ཡང་ཡང་། སླར་ཡང་། དེ་ནས་ཡང་། ཡང་གསུངས་པ། ཡང་དང་ཡང་། ཞེས་པ་ལྟ་བུ། དོན་སྔ་མ་ཉིད་བལྡབས་པའི་དོན་དུ་འཇུག་པ་ལ་བསྐྱར་བ་ཟེར། བསྣན་པ་ནི་དཔེར་ན། ཡང་ན་འདི་ལྟར་བྱ་སྟེ། གཞན་ཡང་། ལྟ་བུ་རྣམ་གྲངས་གཉིས་ལ་སོགས་པ་བསྣན་པ་ལ་འཇུག་གོ།